section_heading: Nesreća
paragraph_text: U 10:12:03, JP550 javio je zagrebačkom kontroloru srednjeg sektora da se zrakoplov uspinje na razinu 310. Zadnje upute koje je Erjavec dao JP550-ici bile su da se jave kontroloru gornjeg sektora na 134.45 MHz i da prestanu odašiljati svoju trenutnu šifru transpondera. Naredivši JP550-ici na transponder "u pripravnosti", Erjavec je jednostavno oslobodio šifru za srednji sektor. Podaci o letu DC-9 bi tada nestali s njegovog ekrana pa bi zrakoplov ostao samo točka među mnogim drugima. Da je sve kod ove predaje bilo po planu, DC-9 bi dobio novu šifru na prvom javljanju kontroloru gornjeg sektora te bi bio pravilno identificiran na ekranu gornjeg sektora sa svojim brojem leta i očitanjem visine. Ali, to nije bila normalna predaja zbog nezgodne koordinacije uspona. Također, Tasić je bio zauzet ostalim prometom, a JP550 mu se nije odmah javio. Razlog je mogao biti zauzeta frekvencija, ali i piloti su mogli odgoditi javljanje zbog nekog nepoznatog razloga.